Broj: 711-I-1192-Pp-23/23-02-24

Zagreb, 9. svibnja 2023.

**BRANKO BAČIĆ**

**Potpredsjednik Vlade Republike Hrvatske i ministar prostornog uređenja, graditeljstva i državne imovine**

**Predmet: BRANKO BAČIĆ, potpredsjednik Vlade Republike Hrvatske**

* *Obavijest, dostavlja se*

Sukladno odredbi članka 42. stavka 1. Zakona o sprječavanju sukoba interesa („Narodne novine“, broj 143/21., u daljnjem tekstu: ZSSI) obavještavamo Vas da je Povjerenstvo za odlučivanje o sukobu interesa (u daljnjem tekstu: Povjerenstvo) dana 9. svibnja 2023. odlučilo da u vašem predmetu **ne postoje pretpostavke za pokretanje postupka** vezano za moguću povredu odredbe članka 9. ZSSI-a.

Naime, Povjerenstvo je dana 20. siječnja 2023. godine po službenoj dužnosti otvorilo predmet protiv Branka Bačića, potpredsjednika Vlade Republike Hrvatske i ministra prostornog uređenja, graditeljstva i državne imovine povodom saznanja za činjenicu da je obveznik Branko Bačić glasovao za prijedlog Vlade Republike Hrvatske za iskazivanje povjerenja njemu osobno za obavljanje dužnosti potpredsjednika Vlade Republike Hrvatske i ministra prostornog uređenja, graditeljstva i državne imovine.

Uvidom u Registar obveznika koji vodi i ustrojava Povjerenstvo, utvrđeno je da Branko Bačić obnašao dužnost zastupnika u Hrvatskom saboru od 22. srpnja 2020. do 17. siječnja 2023. te da obnaša dužnost potpredsjednika Vlade Republike Hrvatske od 17. siječnja 2023. godine.

Člankom 3. stavkom 1. točkom 3. ZSSI-a propisano je da su zastupnici u Hrvatskom Saboru obveznici u smislu navedenog Zakona, dok je točkom 4. istog članka ZSSI-a propisano da su predsjednik i članovi Vlade Republike Hrvatske (potpredsjednici i ministri u Vladi Republike Hrvatske) također obveznici u smislu odredbi navedenog Zakona, stoga je Branko Bačić povodom obnašanja dužnosti zastupnika u Hrvatskom saboru, ali i potpredsjednika Vlade Republike Hrvatske i ministra dužan poštivati odredbe ZSSI-a.

Člankom 41. stavkom 1. ZSSI-a propisano je da Povjerenstvo može pokrenuti postupak po službenoj dužnosti i povodom vjerodostojne i osnovane prijave o mogućoj povredi toga Zakona.

Sukladno članku 42. stavku 1. ZSSI-a, kada Povjerenstvo utvrdi da su ispunjene pretpostavke za pokretanje postupka iz članka 41. stavka 1. toga Zakona, dužno je obavijestiti obveznika o postojanju pretpostavki za pokretanje postupka, kao i o činjeničnim utvrđenjima te zatražiti njegovo očitovanje.

U ovom predmetu, prije svega treba istaknuti je da je Visoki upravni sud Republike Hrvatske presudom posl. br. UsII-12/23-4 od 22. veljače 2023. poništio odluku Povjerenstva u istovrsnoj pravnoj stvari zbog pogrešne primjene materijalnog prava, a kojom je bila utvrđena povreda članka 9. ZSSI-a, u situaciji kada je zastupnik u Hrvatskom saboru glasovao o iskazivanju povjerenja samome sebi za člana Vlade RH.

U presudi se nadalje ističe, da je Zakonom o izborima zastupnika u Hrvatski sabor (Narodne novine, broj: 116/99., 109/00., 69/03., 167/03., 44/06., 19/07., 20/09., 145/10., 24/11., 93/11.,120/11., 19/15., 66/15., 104/15., 98/19.) propisano je da zastupnike u Sabor biraju, na temelju općeg i jednakog biračkog prava, svi hrvatski državljani s navršenih 18 godina života.

Poslovnik Hrvatskog sabora (Narodne novine, broj: 81/13-proč. tekst., 113/16., 69/17., 29/18., 52/20., 119/29., 123/20.) u članku 14. propisuje prava i dužnosti zastupnika. Zastupnik ima pravo i dužnost, pored ostalog, sudjelovati na sjednicama Sabora i na njima raspravljati i glasovati.

Ustav Republike Hrvatske (Narodne novine, broj: 56/90., 135/97., 8/98., 113/00., 124/00., 28/01., 41701., 55/01., 76/10., 85/10., 5/14.) u članku 76. stavku 1. propisuje da zastupnici imaju imunitet, a u stavku 2. da zastupnik ne može biti pozvan na kaznenu odgovornost, pritvoren ili kažnjen za izraženo mišljenje ili glasovanje u Hrvatskom saboru.

Prema članku 115. stavku 3. Ustava RH sudovi sude na temelju Ustava, zakona, međunarodnih ugovora i drugih važećih izvora prava.

Nadalje, Visoki upravni sud Republike Hrvatske navodi, slijedom navedenih ustavnih i zakonskih odredbi, a imajući u vidu nespornu činjenicu da se u konkretnom slučaju radi o obvezniku koji je obnašao dužnost zastupnika u zakonodavnom tijelu - Hrvatskom saboru, čije je temeljno pravo i obveza sudjelovanje na sjednicama i osobno glasovanje o aktima kojih je Hrvatski sabor donositelj, da se zastupnika u Hrvatskom saboru za dani glas, pa ni takav koji je dan samome sebi, ne može pozvati na odgovornost, jer mu to jamči Ustav RH.

Ujedno se u presudi ističe, da nije sporno da je Branko Bačić obveznik u smislu članka 3. ZSSI-a, na kojeg se odnose odredbe tog Zakona, ali da to ne znači da je imao obvezu izuzeti se od glasovanja u svojoj „vlastitoj stvari“, jer zastupnika štiti Ustav RH kao najviši zakonodavni akt s kojim moraju biti u suglasju svi drugi niže rangirani propisi i u skladu s kojima se isti moraju tumačiti. Zaključno, izuzimanje od glasovanja u svojoj vlastitoj stvari treba prosuđivati u smislu postupanja prema etičkim/moralnim načelima, sukladno kojima ZSSI ne propisuje mogućnost izricanja sankcija.

Zaključno, a slijedom pravnog stajališta iz predmetne presude da se postupanje propisano člankom 9. ZSSI-a ne odnosi na zastupnika u Hrvatskom saboru u situaciji kada na sjednici Hrvatskog sabora izvršava svoja Ustavom Republike Hrvatske propisana prava i dužnosti, utvrđeno je da nisu ispunjene pretpostavke za pokretanje postupka vezano za moguću povredu odredbe članka 9. ZSSI-a obveznika Branka Bačića, u obnašanju dužnosti zastupnika na 15. sjednici Hrvatskog sabora od 17. siječnja 2023. godine, glasovanjem o „Prijedlogu za iskazivanje povjerenja Branku Bačiću za obavljanje dužnosti potpredsjednika Vlade Republike Hrvatske“.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obveznik Branko Bačić, osobnom dostavom
2. Objava na internetskoj stranici Povjerenstva
3. Pismohrana